Vladimír Holan

**Vladimír Holan** (* 16. september 1905, Praha – † 31. marec 1980, Praha) bol český básnik a prekladateľ.

## Životopis

náhľad|Pamätná tabuľa Vladimíra Holana
Narodil sa v Prahe, v roku 1911 sa s rodičmi presťahoval do Bělej pod Bezdězom. V roku 1919 začal študovať na pražskom gymnáziu, a odvtedy sa datujú aj jeho prvé literárne pokusy. Po ukončení gymnázia ho prijali ako úradníka do pražského Penzijného ústavu, kde bol zamestnaný 7 rokov. Potom odišiel do penzie a venoval sa iba literatúre a poézii.

V rokoch 1933–1938 pôsobil ako redaktor umeleckej besedy Život a v rokoch 1939–1940 riadil program divadla E. F. Buriana.

Po roku 1948 nesmel publikovať, až v 60. rokoch začal znova vydával zbierky, ktoré písal takzvane „do zásuvky“.

V roku 1968 bol menovaný za národného umelca.

Písať prestal prakticky v roku 1977, kedy zomrela jeho dcéra. V tom istom roku dostal druhú mozgovú príhodu a zdravotný stav sa mu zhoršoval. Nakoniec dostal zápal pľúc a zomrel doma, 31. marca 1980.
 
## Dielo
Ako jeden z mála autorov svojej doby bol skôr nepolitický, politiky sa dotkol iba v závažných prípadoch – po Mníchove v roku 1938 napísal *Odpověď Francii*.

Holan neopisoval realitu, ale snažil sa preniknúť do ľudského vnútra a pátrať po odpovediach na otázky bytia, života, lásky, smrti a času, … V jeho diele hrá veľkú úlohu tajomstvo. Lyrické zbierky sú väčšinou odpútané od reality a zameriaval sa na svoje vnútro. Objavuje sa u neho častý motív smrti.

Jeho dielo je veľmi obsiahle, básne sú ťažké, komplikované a ponuré, napriek tomu o ňom možno tvrdiť, že patrí k najkvalitnejším českým básnikom 20. storočia. Jeho tvorba veľmi ovplyvnila generáciu básnikov tvoriacich za socializmu.

### Lyrika
Začiatky jeho literárnej tvorby ovplyvnil poetizmus:
* *Blouznivý vějíř* – 1926
* *Triumf smrti* – 1930, v tejto zbierke je už naznačený ďalší Holanov vývoj. Zbierka bola v rokoch 1936 a 1948 prepracovaná a rozdiely medzi jednotlivými vydaniami sú veľmi výrazné.

V 30. rokoch sa zameral na hľadanie novej poetiky, ktorou sa snažil vyjadriť rozporuplnosť a zložitosť sveta. Tým došiel k meditatívnej poézii, ktorá odrážala jeho rozporuplnosť, stretávanie dobra a zla, bytia a ničoty, plynutie času a večnosti. Básne sú veľmi ponuré a smutné, najčastejším motívom je smrť: 
* *Vanutí* – 1932
* *Oblouk* – 1934
* *Kameni, přicházíš* – 1937
* *První básně*
* *Jeskyně slov*

Koncom 30. rokov reagoval na spoločensko-politickú realitu doby, čo je pre jeho tvorbu netypické, napriek tomu v tejto tvorbe ukázal svoju morálnu silu, básne sú menej ponuré.
* *Září*' – 1938, niekedy aj názov *Září 1938*
* *Havraním brkem* – súbor básni z roku 1938, vydané v roku 1946
* *Noc z Iliady*
* *Španělským dělníkům* – vyjadruje podporu španielom bojujúcim proti fašizmu.

Počas vojny sa nemohol slobodne vyjadrovať, preto jeho diela obsahujú veľké množstvo inotajov a dvojzmyselností, niektoré z diel písaných počas vojny vyšli až po roku 1945:
* *Sen* – 1939, rozsiahla báseň, venované pamiatke ruského básnika V. Chlebnikova.
* *Odpověď Francii* – tu z českého nešťastia priamo obviňuje Francúzsko a vyslovuje presvedčenie, že aj naň dopadne trest. Zabavené cenzurou.
* *Záhřmotí* – 1940
* *První testament* – 1940, táto zbierka (respektíve báseň) je zaujímavá tým, že striktne dodržuje pravidelný verš
* *Zpěv tříkrálový* – zbierka plná inotajov, ako symbol veľkosti je použitý Karel Hynek Mácha, ktorý bol prevezený z Litoměřic do Prahy.
* *Návrat Máchův* – hovorí, že Mácha nezomrel, ale žije ďalej vo svojom diele.
* *Lemuria*
* *Chór*
* *Cestou*
* *Prostě*
* *Tři* – obsahuje tieto zbierky:
** *Sbohem*
** *Óda na radost*
** *Návrat*

Po druhej svetovej vojne oslávil oslobodenie Československa sovietskou armádou a obyčajné ľudské hrdinstvo.
* *Dík Sovětskému svazu* – 1945, poďakovanie za oslobodenie
* *Panychida* – 1945, tryzna za padlých a umučených v druhej svetovej vojne
* *Tobě* – 1947
* *Rudoarmějci* – 1947, portréty prostých vojakov
* *Dokument* – 1949, ide o akési vysvetlenie jeho filozofických názorov

Po roku 1948 nemohli jeho zbierky vychádzať, jeho dielo sa v českej literatúre objavilo až po roku 1962. Básnické zbierky 60.–70. rokov, sú tu uvedené aj zbierky, ktoré Holan napísal v čase svojho zákazu. Zamýšľa sa nad nedokonalosťou ľudského bytia a základnými existenciálnymi otázkami: 
* *Nepřátelum*
* *Mozartiana*
* *Strach*
* *Noc s Hamletem* – vydané 1964, napísané v rokoch 1949–1956, prepracované roku 1962
* *Noc s Ofélií*
* *Na sotnách*
* *Předposlední*
* *Sbohem?*
* *Asklépiovi kohouta*
* *Propast propasti*
* *Příběhy*
* *Bez názvu*
* *Bolest* – vydané 1965, venované jeho mŕtvym priateľom (Karel Čapek, Josef Hora)
* *Dokumenty* – 1976

Vydal niekoľko epických zbierok, spravidla sú to básnické príbehy, ktoré zobrazujú ľudské tragédie, tie sa stávajú symbolom ľudského údelu a sú výrazom básnikových názorov na svet a život:
* *Terezka Planetová* – 1943, príběh inšpirovaný Janáčkovou črtou *Moje děvče z Tater*. Nadväzuje na *První testament*.
* *Cesta mraku* – 1945, tragický baladický osud kováča.
* *Příběhy* – súbor zhrňajúci epické príbehy
* *Bajaja* – verše písané pre dcéru

### Próza
* *Kolury*
* *Lemuria*
* *Hrady, kosti, kůže*
* *Babyloniaca*
* *Torzo*

### Výbery
Výbory poezie:
* *Noční hlídka srdce*
* *Smrt a sen a slovo* – 1966, podtitul *Z Máchova kraje*, antológia jeho milostnej poézie.
* *Ptala se tě ...*
* *Strom kůru shazuje*

Výber z epiky:
* *Pojď se mnou do noci*

### Preklady
Prekladal poéziu, preložil mnoho významných básnikov okrem iného R. M. Rilkeho, Ch. Baudelaira, L. de Gógory y Argote, Ch. Vildraca, N. Lenaua, J. Słowackého, M. J. Lermontova, Nizámího, jeho preklady vychádzali často vo veľmi malých nákladoch.

## Ukážka z diela
„Kdo nepracuje ať nejí!“ Ano,
ale co je práce? Být věrný svému nezištnému údělu —
nebo být prodavačem odpustků
či horlivým topičem v krematoriu,
zavádět teploměr do konečníku války

nebo i pod ztrátou hrdla přepilovat pouta
a raději si vyloupat oči,
aby neviděly ty dnešní hrůzy,
*(V. Holan, Noc s Hamletem)*


## Pozri aj
* Zoznam českých spisovateľov
* Česká literatúra v rokoch 1900 – 1945
* Česká literatúra v rokoch 1945 – 1990

## Iné projekty

Kategória:Českí básnici
Kategória:Česko-slovenskí národní umelci
Kategória:Osobnosti z Prahy